Chajim Nachman Bialik
Store norske leksikon,Språk og litteratur,Litteratur i verden,Europa,Ukrainas litteratur
Chajim Nachman Bialik var en jødisk dikter, født i Volynia i Ukraina i et ortodokst jødisk miljø. Han regnes som en fornyer av hebraisk poesi og ble i Israel tildelt tittelen nasjonalpoet.
Biografi Bialik fikk en tradisjonell, religiøs utdannelse i Zjytomyr og senere ved den prestisjefulle Etz Chaim jeshivaen i Valozjyn (Volozjin) i det som i dag er Belarus. Bialik brøt etter hvert med den ortodokse jødedommen og flyttet som ung til Odesa, hvor han viet seg til studier av moderne litteratur. Han bodde ulike steder i det russiske imperiet fram til revolusjonen, men flyttet til Berlin i 1921. I 1924 flyttet han til Tel Aviv og ble boende i Palestina til sin død i 1934. Karriere Bialik fikk trykt sine første dikt i 1892, hjulpet av Asher Ginsberg (Ahad Ha-am). Hans første diktsamling ble publisert i Warszawa i 1903 og møtte stor anerkjennelse. Denne perioden regnes som Bialiks gullalder.Bialik er særlig kjent for samlingen I myrderienes by, fremkalt av pogromen i Chişinău 1903. Han hadde blitt sendt til byen av den jødiske historiekommisjonen i Odesa for å intervjue overlevende etter pogromen. Diktet er et sterkt vitnesbyrd om jødenes situasjon i Øst-Europa ved starten av den 20. århundre og karakteriseres av Bialiks fordømmelse av jødenes passivitet i møte med den anti-semittiske volden.Bialiks hovedspråk var hebraisk, men i de første to tiårene av 1900-tallet skrev han også poesi på jiddisk. I 1919 grunnla han forlaget Dvir i Odesa. Dette forlaget tok han med seg via Berlin til Palestina, og ble viktig for utviklingen av moderne israelsk litteratur. Les mer i Store norske leksikon poesi hebraisk